ดาวโจนส์ปิดพุ่ง 191 จุด รับข้อมูลจ้างงานสหรัฐฯสดใส
ดัชนีดาวโจนส์ตลาดหุ้นนิวยอร์กปิดปรับตัวเพิ่มขึ้นเมื่อคืนนี้ (5 ส.ค.) ขณะที่ดัชนี S&P500 และดัชนี NASDAQ ปิดที่ระดับสูงสุดเป็นประวัติการณ์ หลังตัวเลขการจ้างงานนอกภาคเกษตรสหรัฐพุ่งขึ้นสูงเกินคาดในเดือนก.ค.
6 ส.ค. 2559

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ทะยานขึ้น 191.48 จุด หรือ 1.04% ปิด (5 ส.ค.) ที่ 18,543.53 จุด, ดัชนี S&amp;P500 บวก 18.62 จุด หรือ 0.86% ปิดที่ 2,182.87 จุด และดัชนี NASDAQ เพิ่มขึ้น 54.87 จุด หรือ 1.06% ปิดที่ 5,221.12 จุด ตลอดทั้งสัปดาห์ ดัชนีดาวโจนส์เพิ่มขึ้น 0.6% ดัชนี S&amp;P 500 บวก 0.4% และดัชนี NASDAQ ทะยาน 1.1%
ตลาดหุ้นนิวยอร์กได้รับปัจจัยหนุนหลังจากที่กระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 255,000 ตำแหน่งในเดือนก.ค. หลังจากทะยานขึ้น 287,000 ตำแหน่งในเดือนมิ.ย. ขณะที่อัตราการว่างงานทรงตัวที่ระดับ 4.9% ขณะที่นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 180,000 ตำแหน่งในเดือนก.ค. และอัตราการว่างงานจะลดลงสู่ระดับ 4.8%
นอกจากนี้ กระทรวงแรงงานสหรัฐยังได้ทบทวนปรับเพิ่มตัวเลขการจ้างงานในเดือนพ.ค. โดยปรับเป็นเพิ่มขึ้น 24,000 ตำแหน่ง จากที่มีการรายงานก่อนหน้านี้ว่าเพิ่มขึ้น 11,000 ตำแหน่ง และทบทวนปรับเพิ่มตัวเลขการจ้างงานในเดือนมิ.ย. โดยปรับเป็นเพิ่มขึ้น 292,000 ตำแหน่ง จากที่มีการรายงานก่อนหน้านี้ว่าเพิ่มขึ้น 287,000 ตำแหน่ง